Gedagte vir die dag: Die woord van die Here is volmaakFoto: teachingthem.com Die woord van die Here is volmaak: dit gee lewe. (Psalm 19:8) – Deel 1 Die woord van die Here – Wat is dit? Vir die psalmdigter was dit die wet van Moses, of soos ons dit ken, die eerste ses boeke van die Bybel. Miskien het hy nog enger daaraan gedink as die wet van God, want op die keper beskou, was dit tog die kernwoord uit God se mond. Hoe dit ook al sy, die digter het gedink in terme van die bestaande gedokumenteerde woord van God. Ons dink verder. Ons dink aan die hele Bybel wat tot ons beskikking is. En alhoewel daar hewige debatvoering is oor die egtheid en betroubaarheid van die Bybel as openbaringsbron, staan een ding soos ’n paal bo water: Dit bly een van die heel merkwaardigste maniere waarop God sy wil bekend maak. Dalk moet ons minder oor die fyner besonderhede stry en die boodskap van die Bybel met veel groter erns en ontsag benader. Miskien moet ons onder leiding van die Heilige Gees weer opnuut ontdek dat die woord van die Here volmaak is. Dit bevat presies alles wat ons nodig het om God se wil te ken. Het die psalmdigter wat nog voor Christus se koms geleef het die reg gehad om só te sê? Het daar nie by die skryf van Psalm 19 nog so geweldig baie Godsopenbaring ontbreek nie? Nee, tog nie. Die Ou-Testamentiese gelowige het met soveel intense en kinderlike Godsvertroue geleef dat die woord van God genoeg was om gelukkig te lewe en te sterwe. Die geheimenis van die Woord wat sou vlees word, was nog vir hulle verborge. Nogtans, meen ek, het hulle met minder verset teen die woord geleef as ons wat die Vleesgeworde Woord leer ken het.